Komisijos direktyva 2004/60/EB
2004 m. balandžio 23 d.
iš dalies keičianti Tarybos direktyvą 91/414/EEB, į veikliųjų medžiagų sąrašą įtraukiant chinoksifeną
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2003/82/EB [2], ypač į jos 6 straipsnio 1 dalį,
kadangi:
(1) Pagal Direktyvos 91/414/EEB 6 straipsnio 2 dalį 1995 m. rugpjūčio 1 d. Jungtinė Karalystė gavo Dow Elanco Europe (dabar - Dow Agro Sciences) paraišką dėl veikliosios medžiagos chinoksifeno įtraukimo į Direktyvos 91/414/EEB I priedą. Komisijos sprendimu 96/457/EEB [3] buvo patvirtinta, kad dokumentų rinkinys buvo "išsamus" t. y., kad jį galima laikyti iš esmės atitinkančiu duomenų ir informacijos reikalavimus, nustatytus Direktyvos 91/414/EEB II ir III prieduose.
(2) Šios veikliosios medžiagos poveikis žmonių sveikatai ir aplinkai pareiškėjo numatytais naudojimo atvejais yra įvertintas pagal Direktyvos 91/414/EEB 6 straipsnio 2 ir 4 dalių nuostatas. 1996 m. spalio 11 d. paskirtoji valstybė narė ataskaitos rengėja pateikė Komisijai medžiagos įvertinimo ataskaitos projektą.
(3) Įvertinimo ataskaitos projektą peržiūrėjo valstybės narės ir Komisija Maisto grandinės ir gyvūnų sveikatos nuolatiniame komitete. Ekspertizė buvo baigta 2003 m. lapkričio 28 d. pateikiant Komisijos parengtą chinoksifeno ekspertizės ataskaitą.
(4) Be to, atskirai konsultacijai gauti dokumentai ir informacija buvo pateikti Augalų moksliniam komitetui. Komitetas buvo paprašytas pareikšti nuomonę apie medžiagos kaupimąsi dirvožemyje ir apie jos galimą poveikį aplinkai. Pateikdamas nuomonę [4], Komitetas pažymėjo, kad padaryti tyrimai ir, visų pirma, lauko tyrimai apie organinės medžiagos skilimą (šiukšlių dėžės tyrimas) įtikinamai nerodo priimtino poveikio aplinkai, iš esmės dėl nepakankamos eksperimento schemos statistinės galios. Be to, komitetas pažymėjo, kad dalis naudojamo chinoksifeno gali išgaruoti, juo paveikus pasėlius. Nors turimi rezultatai rodo greitą medžiagos skilimą ore, komitetas patarė pakartoti pusėjimo trukmės matavimus, kai bus sukurtos tinkamos schemos, kuriomis būtų įvertinta augalų apsaugos produktų pernešimo oru rizika aplinkai. Į šią komiteto rekomendaciją buvo atsižvelgta rengiant veikliosios medžiagos ekspertizės ataskaitą.
Nepakankami lauko sąlygomis daryti organinės medžiagos skilimo tyrimai buvo pakartoti naudojant patobulintą bandymo protokolą. Chinoksifeno poveikis organinės medžiagos skilimui nebuvo nustatytas.
(5) Pagal Direktyvos 91/414/EEB 6 straipsnio 4 dalį ir atsižvelgdama į tai, kad nuomonė dėl chinoksifeno gali būti nepalanki, 2003 m. vasario 13 d. Komisija surengė trišalį pasitarimą su pagrindinių duomenų rengėju ir valstybe nare ataskaitos rengėja. Pagrindinis pranešimo rengėjas pateikė papildomų duomenų, norėdamas atsakyti į iš pradžių kilusį susirūpinimą.
(6) Įvairūs daryti tyrimai parodė, kad augalų apsaugos produktai, turintys chinoksifeno, apskritai galėtų atitikti reikalavimus, nustatytus Direktyvos 91/414/EEB 5 straipsnio 1 dalies a ir b punktuose ir 5 straipsnio 3 dalyje, ypač tais naudojimo atvejais, kurie buvo ištirti ir detaliai aprašyti Komisijos ekspertizės ataskaitoje. Todėl chinoksifeną reikia įtraukti į I priedą, siekiant užtikrinti, kad leidimai naudoti augalų apsaugos produktus, turinčius šios veikliosios medžiagos, visose valstybėse narėse galėtų būti išduodami laikantis tos direktyvos nuostatų.
(7) Komisijos ekspertizės ataskaita reikalinga tam, kad valstybės narės tinkamai įgyvendintų kelis Direktyvoje 91/414/EEB nustatytų vienodų principų skyrius. Todėl reikia numatyti, kad pagal Direktyvos 91/414/EEB 14 straipsnį galutinėmis ekspertizės ataskaitomis, išskyrus konfidencialią informaciją, valstybės narės leistų naudotis arba jas pateiktų visoms norinčioms konsultuotis suinteresuotoms šalims.
(8) Medžiagą įtraukus, valstybėms narėms turėtų būti suteiktas pagrįstos trukmės laikotarpis, per kurį jos galėtų įgyvendinti Direktyvos 91/414/EEB nuostatas dėl augalų apsaugos produktų, turinčių chinoksifeno, visų pirma patikrinti išduotus leidimus, ir ne vėliau kaip iki šio laikotarpio pabaigos šios leidimus pakeisti pilnateisiais leidimais, juos pakeisti arba panaikinti pagal Direktyvos 91/414/EEB nuostatas.
(9) Todėl būtų tikslinga iš dalies pakeisti Direktyvą 91/414/EEB.
(10) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EEB I priedas yra iš dalies keičiamas, kaip nurodyta šios direktyvos priede.
2 straipsnis
Valstybės narės ne vėliau kaip iki 2005 m. vasario 28 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Apie tai jos nedelsdamos praneša Komisijai.
Jos šias nuostatas taiko nuo 2005 m. kovo 1 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
1. Siekiant užtikrinti, kad veikliosios medžiagos atitiktų sąlygas, nustatytas Direktyvos 91/414/EEB I priede, valstybės narės peržiūri leidimus, išduotus kiekvienam augalų apsaugos produktui, turinčiam chinoksifeno. Jei būtina, jos ne vėliau kaip iki 2005 m. vasario 28 d. leidimą pataiso arba panaikina pagal Direktyvą 91/414/EEB.
2. Kiekvieną leidžiamą naudoti augalų apsaugos produktą, turintį chinoksifeno kaip vienintelės veikliosios medžiagos arba kaip vienos iš kelių veikliųjų medžiagų, kurių visos į Direktyvos 91/414/EEB I priedą buvo įtrauktos ne vėliau kaip iki 2004 m. rugpjūčio 31 d., valstybės narės, taikydamos Direktyvos 91/414/EEB VI priede numatytus vienodus principus, įvertina iš naujo pagal dokumentų rinkinį, atitinkantį tos direktyvos III priedo reikalavimus. Atsižvelgdamos į šio įvertinimo rezultatus jos sprendžia, ar produktas atitinka sąlygas, nustatytas Direktyvos 91/414/EEB 4 straipsnio 1 dalies b, c, d ir e punktuose. Jei būtina, jos ne vėliau kaip iki 2006 m. vasario 28 d. pataiso arba panaikina leidimą, išduotą kiekvienam iš šių augalų apsaugos produktų.
4 straipsnis
Ši direktyva įsigalioja 2004 m. rugsėjo 1 d.
5 straipsnis
Ši direktyva skirta valstybėms narėms.
Priimta Briuselyje, 2004 m. balandžio 23 d.